Reykingar eru ekki leyfðar innan veggja skólans eða á skólalóðinni - sömu reglur gilda um rafsígarettur. Á heilsuvera.is má lesa sig til um rafsígarettur og einnig taka próf til að kanna hversu mikið við vitum um skaðsemi þeirra. Stöndum saman gegn notkun rafsígaretta og virðum tilverurétt nemenda sem ekki reykja.
Office 365 fyrir nemendur
Nemendur MH hafa nú aðgang að Office 365 hugbúnaðarpakkanum. Leiðbeiningar um uppsetningu er hægt að nálgast hér á heimasíðu skólans undir þjónusta
Þýskar og franskar kvikmyndir
Þýska sendiráðið er að bjóða upp á ókeypis nemandasýningu í Bíó Paradís á myndina DAS SCHWEIGENDE KLASSENZIMMER (the silent revolution). Hún gerist 1957 í menntaskóla í austurþýskalandi og er byggð á sannsögulegum atburði. Myndin er með enskum texta og er ókeypis í kvöld kl 20 (og ef mætt er tímalega er boðið upp á pop og gos með). Í beinu framhaldi af þýskri mynd er svo hægt að fara á franska kvikmyndaviku sem stendur til 17. febrúar. Þýsku og frönsku kennarar í MH hvetja alla til að kynna sér þetta nánar.
Háskólahermirinn
Dagana 7. og 8. febrúar taka um 30 nemendur úr MH þátt í Háskólaherminumí HÍ. Þátttakendur heimsækja fræðasvið Háskóla Íslands og leysa ýmis verkefni. Eftir heimsóknina ættu þeir að hafa góða innsýn í námsframboð HÍ og hugmyndir um hvað nám á mismunandi sviðum felur í sér. Það kostar ekkert að taka þátt í Háskólaherminum. Nemendur fá hádegisverð báða dagana. Háskólahermirinn er hugsaður fyrir þá nemendur sem eru u.þ.b. hálfnaðir með nám sitt í framhaldsskóla. Góða skemmtun.
Lífffræðikeppni framhaldsskólanna
Nýlega var haldin Líffræðikeppni framhaldsskólanna. Þátttakendur voru 281 þar af 20 úr okkar skóla. Þeir 18 stigahæstu fara áfram í úrtökupróf sem haldið verður 15. mars, þar ræðst hverjir verða í landsliði Íslands sem fer í alþjóðlegu Ólympíukeppnina sem haldin verður í Szeged í Ungverjalandi í júlí 2019. Í 18 manna hópnum voru tveir MH-ingar þau Hafdís Ósk Hrannarsdóttir og Jón Klausen. Það verður spennandi að fylgjast með þeim.
Vegleg gjöf frá foreldrafélaginu til nemenda
Í dag afhenti foreldraráð MH nemendafélaginu borðtennisborð. Borðið mun án efa hafa mikið aðdráttarafl og hvetja nemendur til leiks. Hægt verður að fá lánaða borðtennisspaða og kúlur á bókasafninu. Takk fyrir þessa skemmtilegu gjöf !
Jöfnunarstyrkur fyrir nemendur
Athygli er vakin á jöfnunarstyrki fyrir nemendur sem sækja nám fjarri lögheimili og fjölskyldu. Hægt er að sækja um styrkinn með rafrænum skilríkjum inn á www.lin.is og island.is Umsóknarfrestur er til 15. febrúar næstkomandi.
Sinfónískir dansar úr West Side Story
Föstudaginn 25. janúar kl. 11:00 er nemendum og starfsfólki skólans boðið í Hörpu á Sinfóníska dansa úr West Side Story í boði Sinfóníuhljómsveitar Íslands. MH-ingar munu fjölmenna enda frábær skemmtun í boði. Lagt verður af stað frá skólanum kl. 10:35 og verða rútur staðsettar á bílaplani vestanmegin við skólann. Nemendur mæta í tíma þar sem verður lesið upp og í kjölfarið farið í rúturnar. Áætluð heimkoma er um 12:15.
Lið MH áfram í þriðju umferð Gettu betur
Lið MH keppti á móti liði Fjölbrautaskóla Suðurnesja sl. þriðjudag. Leikar fóru þannig að MH sigraði með 28 stigum gegn 6 stigum Suðurnesjamanna. Glæsilegur árangur en næsta viðureign fer fram í febrúar í sjónvarpinu og er andstæðingurinn MR líkt og í fyrra. Við óskum liðinu til hamingju með sigurinn en það skipa Gunnar Ólafsson, Jenný María Jóhannsdóttir og Tómas Ingi Hrólfsson.
Loksins meiri flokkun á rusli
Í byrjun þessarar viku fjölguðum við ruslatunnum svo hægt væri að flokka m.a. plast og lífrænan úrgang. Búið er að setja tunnur fyrir plastúrgang inn á Matgarð, inn á Miðgarð og í Norðurkjallara. Tunnur fyrir lífrænan úrgang má finna inni á Matgarði og Miðgarði. Einnig verður eftir sem áður hægt að flokka pappír, dósir/plastflöskur og almennt rusl. Athugið að hreinsa matarleyfar eins vel og þið getið úr plastílátum áður en þau eru sett í þar til gerða tunnu. Verum dugleg að flokka þannig að skólinn sé til fyrirmyndar í umhverfismálum.